በአሮሚያ ክልል ምስራቅ ሸዋ ዞን ሁለት አዳዲስ ከተሞች ሊመሰረቱ ነው
በኦሮሚያ ክልል ምስራቅ ሸዋ ዞን አዳማ ወረዳ ሁለት አዳዲስ ከተሞች ሊመሰረቱ ነው ተባለ።አዲስ ከሚመሰረቱ ከተሞች መካከል አንዱ በአዳማ ከተማ እና በአዋሽ መልካሳ ከተማ መካከል ላይ የሚገኝ ሲሆን፥ ለመኖሪያ ቤት ግንባታ የሚሆን ቦታም ለበርካታ ዜጎች ተሰጥቷል።አዲስ የሚመሰረተው የከተማ መሬትም ለመምህራን፣ ለአርሶ አደሮች፣ እድሜያቸው ከ18 ዓመት በላይ ለሆኑ የአርሶ አደር ቤተሰቦች እና ለአዳማ ወረዳ የመንግስት ሰራተኞች ነው የተሰጠው።በአጠቃላይ በ18 ማህበራት ለተደራጁ 2 ሺህ 88 ሰዎች ለመኖሪያ ቤት ግንባታ የሚውል 41 ሄክታር መሬት መሰጠቱን ከኦሮሚያ ክልል የመንግስት ኮሙዩኒኬሽን ቢሮ ያገኘነው መረጃ ያመለክታል።በተመሳሳይ ከመተሃራ ከተማ አጠገብም አዲስ የአርብቶ አደሮች ከተማ ሊመሰረት መሆኑንም ከቢሮው ያገኘነው መረጃ ያሳያል።አዲስ ለሚመሰረተው የአርብቶ አደሮች ከተማም “ድሬ ጎቡ” የሚል መጠሪያ እንደተሰጠውም ታውቋል።ከተማዋን ለመመስረትም ለ680 ሰዎች ለመኖሪያ ቤት ግንባታ የሚውል 46 ሄክታር መሬት ተሰጥቷል።የኦሮሚያ ክልል ርእሰ መስተዳድር አቶ ለማ መገርሳ በተገኙበት አዲስ በሚመሰረቱት ከተሞች ቤት ለሚገነቡ ሰዎች መሬት ተላልፎ ተሰጥቷል-(ኤፍ.ቢ.ሲ) ።